ועדת החוקה, חוק ומשפט, כנסת 24, פרוטוקול מספר 123, 2021-11-29 11:42

גלעד קריב: מכובדיי, בוקר טוב לכולם, צוהריים טובים, חג אורים שמח, תודה למצטרפים, בראשם שר התיירות מר יואל רזבוזוב.

גלעד קריב: תודה על הצטרפותך.

גלעד קריב: אנחנו נמצאים בדיון שלצערי לא עומד לו זמן רב בגלל לוחות-הזמנים של המליאה.

גלעד קריב: אנחנו דנים היום, בהמשך לדיון שקיימנו אתמול, בתקנות ובהכרזה שנדרשות לנוכח המצב האפידמיולוגי החדש.

גלעד קריב: הדבר הראשון שנתייחס אליו, אני מניח שגם לטובתו השר נמצא איתנו, הוא תקנות התו הירוק.

גלעד קריב: אני מזכיר שהתקנות הללו כללו, החל מלפני שבועיים, מרכיב משמעותי במתווה התיירות, ואנחנו כרגע מתבקשים לאשר מערכת תקנות, שכוללת גם מעין השהיה.

גלעד קריב: זה מופיע בצורת ביטול – התקנות כולן הן לשבועיים – בעצם ביטול של אותו מרכיב של מתווה התיירות ושינוי בהגבלות על התכנסויות של אנשים ללא תו ירוק בחללים סגורים.

גלעד קריב: זה השינוי בתקנות התו הירוק.

גלעד קריב: אנחנו מייד נתייחס אליהן.

גלעד קריב: הדבר השני הוא הכרזה שנוגעת לנושא המלוניות והפיקוח האלקטרוני, הפעלה של אותו תנאי רדום שנמצא בחוק, שמי שלא מסכים למערכת ההסכמון, ניתן לשלוח אותו לבידוד במלונית.

גלעד קריב: אנחנו נבקש כאן הבהרות על מי זה חל, האם זה באמת חל על אותם חוזרים ממדינות אדומות, מספרים וכו'.

גלעד קריב: ככל שלא נמצה את הדיון היום, נמשיך את הדיון הזה מחר.

גלעד קריב: זאת סוגיה חשובה, שצריך להידרש אליה.

גלעד קריב: ברשותכם, מכיוון שנמצא איתנו השר וסדר-יומו ודאי עמוס, וגם חבר הכנסת קיש צריך לצאת בשעה 12:00, אני מבקש שלא כמנהגנו לא לפתוח בהצגת התקנות, כי אנחנו יודעים במה דברים אמורים, אלא בדבריו של השר, לאחר מכן, חבר הכנסת קיש, אם תבקש להתייחס, גם אם זה לסוגיה השנייה.

גלעד קריב: הצטרפה אלינו חברת הכנסת בזק.

גלעד קריב: אדוני השר, בבקשה.

יואל רזבוזוב: תודה, כבוד היושב-ראש, חברי הכנסת, אורחים נכבדים, לפחות אני נמצא בסיטואציה לא פשוטה, כשאני צריך להגן על ענף התיירות, הענף הראשון שנכנס למשבר, הענף האחרון שיוצא מהמשבר.

יואל רזבוזוב: רק ב-1 בנובמבר פתחנו את המתווה וכבר רצים לסגור.

יואל רזבוזוב: זאת החלטה שקיבלנו בממשלה, מכיוון שאנחנו לא מכירים עדיין את ההשפעה של הווריאנט החדש, אומיקרון, וכמובן, כמו שציינת לפני כן, העניין של הביטול, חשוב מאוד שזה יהיה השהיה, הקפאה, שאם אנחנו באמת נראה שיש לנו כאן נס חנוכה, והשד הוא לא כל כך נורא, מייד נחזור למצב הקודם, ואפילו נבחן להסיר קצת מגבלות מהתיירות, להקטין את מספר האנשים בקבוצה, מכיוון שהענף הזה 20 חודשים פשוט לא תפקד.

יואל רזבוזוב: זה ענף שמפרנס עשרות אלפי משפחות, 150,000 אנשים שמתפרנסים ישירות ועוד כ-200,000 בעקיפין, אנשים שרובם בפריפריה, והם פשוט נשארו ללא תעסוקה, אז חשוב מאוד שיהיה כאן את העניין של ההשהיה, הקפאה, ולא ביטול.

יואל רזבוזוב: כמובן אני היום בדיונים עם האוצר לתת פתרונות, בגלל שההחלטה הזאת נפלה עוד פעם על ענף התיירות – לתת פתרונות, פיצויים הולמים למורי הדרך, מארגני התיירות, למלונות שמתבססים על תיירות נכנסת, ובכלל עסקים שמתבססים על תיירות נכנסת.

יואל רזבוזוב: היום יש לנו דיון עם האוצר.

יואל רזבוזוב: בסך הכול אנחנו בתיאום עם שר האוצר וראש הממשלה.

יואל רזבוזוב: חשוב מאוד לתת את הדעת על כך.

יואל רזבוזוב: ובאמת תודה לכם על הדיון, על התגובה המהירה.

יואל רזבוזוב: גם הנושא של איכוני השב"כ – זה הכלי שיש לנו עכשיו – לא כולם היו מרוצים, עד שלא פותחה אפליקציה אזרחית, וחשוב שהיא תפותח וחשוב שיהיה לנו הכלי הזה.

יואל רזבוזוב: אנחנו במספר חשודים נמוך, אנחנו חייבים לאתר את אותם האנשים שיכולים לתת לווריאנט להתפשט בחברה, ואנחנו חייבים לעצור אותו.

יואל רזבוזוב: בשביל זה נקטנו בצעדים כאלה דרסטיים, ויש פה סט כלים, אז אנחנו רוצים כמה שיותר למנוע הגבלות על הציבור, על חופש התנועה, וזה שאנשים נכנסים לבידוד, אזרחי ישראל, זה כבר לא טוב.

יואל רזבוזוב: איכוני השב"כ, אני חושב שזה כלי מאוד נחוץ נכון לעכשיו, לרגע זה, זה כלי שאנחנו חייבים לאשר גם אותו.

יואל רזבוזוב: שוב תודה, ואני מקווה מאוד שנמצא יחד פתרון לענף התיירות שנמצא במשבר.

יואל רזבוזוב: תודה.

גלעד קריב: תודה, אדוני.

גלעד קריב: אדוני השר, אני מבקש להוסיף על דבריך, כי התייחסנו לנושא גם אתמול, כאשר אישרנו את החלק שלנו, של התקנות שעוסקות בכל הנושא של היציאה מהארץ, ובסופו של דבר גם דבר שמקרין על הכניסה, חובת בידוד וכו'.

גלעד קריב: אני חושב שברור לכולם שלא ניתן להותיר את ענף התיירות הנכנסת ללא מענה הולם מהממשלה.

גלעד קריב: גם אני מהבוקר מקבל פניות אישיות של מורי דרך, של מארגני תיירות נכנסת, באמת כבר קריאות, הייתי אומר "כמעט נואשות לעזרה".

גלעד קריב: ואנחנו נמצאים במצב כירורגי, שבו יש ענף מסוים שסוחב על גבו את ההגנה הנדרשת וההכרחית על בריאות הציבור.

גלעד קריב: אנחנו לא במצב של סגר, הכלכלה הישראלית פתוחה, מתפקדת, וטוב שכך, זה גם שילוב כמובן של הצלחת החיסונים, גם שילוב של מדיניות ממשלתית, אבל כשמאתרים מצב שבו יש ענף אחד שנושא על גבו את ההחלטה כרגע להשאיר את כל מה שבפנים פתוח ולצמצם את שערי הכניסה, חייבת להיות תוכנית פיצוי שלא מתסכלת רק על המעסיקים הגדולים, אלא ממש בסופו של דבר על מורה הדרך שמוציא חשבונית וכבר 20 חודשים לא עובד.

גלעד קריב: אנחנו כמובן לא ועדת הכספים, אנחנו ועדת החוקה, אבל חשוב לי לומר פה לנציגי משרדי הממשלה, כולל משרד הבריאות:

גלעד קריב: ככל שמבקשים מסקטורים מסוימים לשאת בעול ההגנה על בריאות הציבור, אם הממשלה לא יודעת לתת לזה מענה, זה פוגע בסופו של דבר באמון הציבור וביכולת לשמור על אותה לכידות חברתית, שהיא הכלי המרכזי להתמודד עם המגפה, ולכן בעיניי זה לא רק עניין של משרד התיירות.

גלעד קריב: חשוב לי לומר את זה כאן, הנושא הזה של איך לא מותירים עשרות אלפי משפחות במצוקה קיומית זה עניין של כל משרדי הממשלה שמעורבים בטיפול במשבר הזה.

גלעד קריב: וככל שאני יכול להשתמש בבמה הזאת, עשיתי את זה גם אתמול, אני מצטרף לקריאה של השר: חייבת לצאת מהממשלה בשורה היום.

גלעד קריב: ואני קורא לכל חבריי: יושבי-ראש הוועדות, שעסוקים בנושא הקורונה, להדהד את המסר הזה.

גלעד קריב: אני גם מצטרף לאמירה של השר.

גלעד קריב: אנחנו קיווינו שב-1 בדצמבר משרד הבריאות יבוא אלינו עם עוד הקלות בתו הירוק ועם הרחבה של מתווה התיירות, ודיברנו בדיון הקודם על זה שהשבועיים האלה זה שבועיים של פיילוט.

גלעד קריב: הווריאנט החדש טורף את הקלפים וצריך להתנהג פה באחריות, אבל צריך באמת לא להימצא במצב שבמערכת ניהול הסיכונים לא לוקחים את הנושא הזה של שיקום ענף התיירות בחשבון.

גלעד קריב: אני לא נכנס כרגע להכרעות בסופו של דבר, אבל בתוך מטריצת השיקולים, אחרי שנדע מה קורה עם הווריאנט הזה, הנושא הזה של שיקום ענף התיירות חייב להיות חלק מסדר-יומנו, וכבר עמדנו על זה פה בדיון שענף התיירות זה לא רק ענף שנפגע בצורה חריפה, זה ענף שלוקח לו יותר זמן להתאושש, כי אנשים מסתכלים קדימה וסוגרים תוכניות קדימה, ואנחנו ממש מאבדים פה נכסים, בעיניי אסטרטגיים, גם מבחינה כלכלית, גם מבחינת תדמיתה של ישראל בעולם.

גלעד קריב: אני מחזק את ידך, השר.

גלעד קריב: מייד נעבור לחבר הכנסת קיש, שמבקש להתייחס לנושא השני, אבל אני מראש אומר לנציגות - -

יואב קיש: גם לזה.

גלעד קריב: - - משרד הבריאות שאני תוהה מדוע אנחנו צריכים למחוק את הסעיפים האלה מהתקנות.

גלעד קריב: הרי הסעיפים האלה לא אומרים שמותר לפתוח את השמיים, הסעיפים האלה קבעו איך מנהלים קבוצות תיירים אם הן נכנסות לארץ, אז לא בדיוק ברור לי הצורך למחוק את הסעיפים האלה.

גלעד קריב: אני חושב שזה מעביר מסר לא נכון.

גלעד קריב: אני מתחייב בפניך, השר, שאנחנו לא נקשה כהוא זה על החזרת המתווה כאשר הממשלה תבוא ותאמר: הגענו לרגע הנכון להחזיר את זה, אבל אני מעלה את השאלה, למה משפטית היה כל כך חשוב עכשיו למחוק את הסעיפים?

גלעד קריב: מייד נשמע אתכם.

גלעד קריב: חבר הכנסת קיש, בבקשה.

יואב קיש: תודה.

יואב קיש: אני מודה על זכות הדיבור עכשיו, אני גם מתנצל שב-12:00 אני חייב לצאת.

יואב קיש: כמה דברים כלליים וכמה ספציפיים לנושא של התקנות.

יואב קיש: ראשית, אני לא חושב – תקן אותי אם אני טועה, היושב-ראש – שהגעתי לוועדה הזאת בכל אירוע של תקנות קורונה או חוק קורונה כדי להקשות.

יואב קיש: לא עשיתי את זה, למרות שבחוקים אחרים עשיתי את זה, ואנחנו שותפים לשעות ארוכות.

יואב קיש: בנושא הקורונה לא עשינו כך.

יואב קיש: אני חייב לומר לך שזה אולי משהו שנבע מניסיון אישי, כי כשאני ישבתי לא בתפקיד שר התיירות, אבל בכיסא שם, וניסיתי להבהיר את מדיניות הממשלה, שכללה את חוק איכוני השב"כ, ומלוניות וצמצום בנתב"ג, נתקלתי באופוזיציה דאז – עכשיו אני הולך לתפיסתי הסובייקטיבית, אולי אני מרגיז כמה מהאנשים – נתקלתי באופוזיציה פופוליסטית, חסרת אחריות, שפעלה נגדי רק בגלל שאנחנו ממשלה ולא בגלל העניין.

יואב קיש: במידה מסוימת אנחנו רואים עכשיו איך העסק מתהפך.

יואב קיש: בחוק איכוני השב"כ, שמעתי את השר רזבוזוב אומר שהוא תמך בו קודם והוא תומך בו עכשיו, וזה בסדר, גם אני באותה קטגוריה, אבל פתאום אנשים שראו בחוק הזה את קיצה של הדמוקרטיה ואירוע לא דמוקרטי – או איך אמרו?

יואב קיש: אתם משתמשים בזה בשביל לשמור את ביבי על הכיסא אלו – באים ומבקשים את החוק.

יואב קיש: אז אני שמח שהמסכה נקרעה מהפרצוף, ואותן אמירות הזויות, שביניהן לבין המציאות לא היה שום קשר, אנחנו עשינו מה שנכון לעשות במציאות שבה אין חיסונים, והתמודדנו עם קורונה ללא חיסונים.

יואב קיש: והחשש פה, שבגללו הממשלה התעוררה, אחרי שכבר נכנס לצערי האומיקרון, אבל התעוררה וכל נתב"ג והשב"כ, זה רק בהנחה שהוא באמת וריאנט אלים ויכול לייצר מצב שהחיסונים פחות אפקטיביים, תבינו שעם זה אנחנו התמודדנו.

יואב קיש: אנחנו התמודדנו עם זה ועם אופוזיציה שעשתה כל מה שהיא יכולה, פופוליסטית לחלוטין, בשביל לפגוע במהלכים של הממשלה.

יואב קיש: ואנחנו רואים שכל המהלכים שאז קראו להם "לשמור על שלטון ביבי" היום זה אסטרטגיית מלחמה בקורונה.

יואב קיש: אני שמח שהאמת יצאה לאור.

יואב קיש: ולכן, היושב-ראש, אני אומר לך: אני לא אהיה פה אף פעם בשביל להתנגח במה שהממשלה רוצה לעשות לקורונה, אני כן אבוא ואציע דברים ענייניים ונתווכח עליהם.

יואב קיש: זה תפקידי, אבל אני לא אלך ואעשה פה מהלכים שנעשו בצורה פופוליסטית נגדי כשאני ישבתי שם.

יואב קיש: זה דבר אחד.

יואב קיש: דבר שני, לגבי התיירות.

יואב קיש: לתיירות הייתי מוסיף גם את התעופה, היושב-ראש, כי זה די הולך ביחד.

יואב קיש: הם נפגעו ותמיד הם היו הראשונים שנפגעו.

יואב קיש: הם לא יצאו בעצם מהמשבר.

יואב קיש: יש הסתייגות קלה, שמי שהיה יכול להסתמך על תיירות פנים, הייתה לו גם עדנה בכל מיני תקופות בתהליך הזה, אבל בוודאי מי שתלוי בתיירות חוץ נפגע קשות, ואנחנו חייבים לדאוג לתעשיות האלה, אחרת הן יקרסו, ולשקם אותן זה אירוע הרבה יותר קשה מאשר לשמר אותן.

יואב קיש: אני מודה שהייתי מודאג כשבתקציב, גם 2021 וגם 2022, לא ראיתי כספים לקורונה לדבר הזה.

יואב קיש: אנחנו עשינו קופסות, כי לא היה לנו תקציב.

יואב קיש: במידה מסוימת אני חושב שגם פה יהיה נכון לעשות קופסות לתיירות ותעופה.

יואב קיש: למה?

יואב קיש: כי יש עודף גבייה.

יואב קיש: זאת אומרת, יש לנו מיליארדים רבים שמצטברים היום במשרד האוצר, שהם מעבר לתקציב, למגבלת ההוצאה, ואין איך להוציא אותם.

יואב קיש: אני חושב שנכון, אני אומר פה לשר: תעשו קופסת קורונה לתיירות ותעופה, שמתאימה לאירוע הנקודתי הזה, ושהשר לא יצטרך לריב על 100 מיליון שקל, שגם זה אנחנו יודעים שלא מספיק בשביל האירוע הזה.

יואב קיש: זה לגבי העניין הזה.

יואב קיש: אם יהיו דברים מהותיים וענייניים, בוודאי תמצא כתף תומכת מהאופוזיציה בעניין הזה.

יואב קיש: אני רוצה לדבר על עוד נושא מהותי ענייני, וזה נושא המלוניות, שבשביל זה בעיקר רציתי לבוא ולדבר.

יואב קיש: זה המלוניות מצד אחד, וההסכמון, הסכמון וידיאו, מצד שני.

יואב קיש: הממשלה פה, משרד הבריאות והבט"פ – תומר מכיר את זה היטב מהסיבוב הקודם, מנכ"ל משרד הבט"פ – אתם הולכים למקום לא נכון.

יואב קיש: אני אסביר למה אני מתכוון.

יואב קיש: ההסכמון הזה הוא לא כלי אמיתי.

יואב קיש: הרי למה בכלל נולד נושא המלוניות?

יואב קיש: כי אנחנו יודעים שעשרות רבות של אחוזים, של אנשים שצריכים להיות בבידוד, לא שומרים על הבידוד, וחיפשנו כלי שנוכל לאמת שהם נמצאים בבידוד.

יואב קיש: ההסכמון הזה זה שיחת טלפון.

יואב קיש: קודם כול, זה אומר שבלילה לא יתקשרו, כי אנשים ישנים, אז מי שירצה לצאת בלילה, יצא בלילה.

יואב קיש: דבר שני, אם הוא לא עונה, אתה עוד לא יודע מה קורה, ועד שתחליט הוא כבר חזר, מה תעשה?

יואב קיש: תשלח לו עכשיו את הניידת?

יואב קיש: לא תתפוס אותו, לא תראה אותו.

יואב קיש: ההסכמון וידיאו על אותו פרינציפ, מי שלא ירצה, לא יענה לך, ואז אתה תהיה באירוע.

יואב קיש: מצד שני, בוא נלך למלוניות.

יואב קיש: אתם הולכים עכשיו למלוניות, ואני אומר לכם: זה לא שאני ממציא, ראינו את התגובה של אנשים למלוניות.

יואב קיש: היום אנשים נוחתים, צריכים ללכת למלונית, אז לפחות אני שמח שזה לתקופה קצרה, עד הבדיקה, התוצאות של הבדיקה, זה עוד לא אירוע קשה סופר מז'ורי לאדם, אבל בסוף לאנשים במלוניות זה אירוע קשה.

יואב קיש: ואני אומר לכם, במקום לייצר מנגנון שמפעיל מלוניות, שאנשים מתחמקים מהן – הרי מה קורה?

יואב קיש: כמו שאנשים לצערי לא שומרים בידוד בבית, יודעים במשרד הבריאות – ההוא לא יכול ללכת למלונית כי יש לו ככה וככה, ואני לא אכנס לתירוצים, ואני לא רוצה לתת רעיונות לאנשים, אבל מי בסוף הלך למלונית?

יואב קיש: אותם אלה שגם אם היו בבית הם היו שומרים על בידוד.

יואב קיש: אז מה עשינו?

יואב קיש: לקחנו את הפלח המציית, הפלח ששומר על החוק, ושמנו אותו במלונית, והפלח שגם ככה מפר את הבידוד בבית, מוצא סיבה לברוח, לפעמים אפילו ברחו פיזית, היו יוצאים פיזית, והוא גם לא יהיה במלונית.

יואב קיש: זה מה שנקרא "לא עזרנו בשום דבר".

יואב קיש: הפתרון הנכון, הזול, האפקטיבי, זה לאפשר, עשינו את זה גם דרך חקיקה.

יואב קיש: אתה אומר: אתם הולכים למלונית, מי שלא רוצה למלונית, קח צמיד דיגיטלי, אתה יושב עליו, אתה רואה שהוא לא יוצא מהבית.

יואב קיש: אין פה עניין של מעקב.

יואב קיש: הרי הוא אמור להיות בבית, אנחנו יודעים איפה הוא, אז אני לא עוקב אחרי הבן אדם, הוא צריך להיות בבית, אני רק רואה שהוא בבית.

יואב קיש: וזה לא שיחת טלפון, אם הוא עונה, לא עונה, מה קרה – הרי גם הווידיאו הזה, אם הוא לא עונה, מה עשית?

יואב קיש: בשבת אתה לא יכול להתקשר – זה עליו, זה עבר את השב"כ, זה עבר את הרבנים, הכול זה עבר, רק שזה לא יצא לפועל, כי הייתה אופרציה, והקורונה ירדה, אז ויתרו.

יואב קיש: במקום לחזור על מהלכים קשים, שבסוף ראינו מהניסיון שהם לא מובילים לשום דבר, כי הבעייתיים משתחררים מהמלוניות והם לא שומרים בידוד, ואותם אתה רוצה לתפוס, אז אתה בסוף מעניש את אלה שהם בסדר.

יואב קיש: לכן אני מבקש שהוועדה תיכנס לבדיקה קצת יותר מעמיקה מאישור תקנות.

יואב קיש: נשמע מהבט"פ למה הם לא הולכים למודל הזה של הצימוד הדיגיטלי, ומדוע הם חושבים שההסכמון יעזור מול חרדים, יעזור בלילה, יעזור מול מי שרוצה להתחבא.

יואב קיש: לדעתי חבל, אנחנו מספרים לעצמנו סיפורים, ויש לנו את הפתרון מול העיניים, וחבל לא להשתמש בו.

גלעד קריב: תודה, חבר הכנסת קיש, תודה גם לשר.

גלעד קריב: אנחנו ניגשים לתקנות עצמן.

גלעד קריב: אני רק אומר, חבר הכנסת קיש, שאני בנושא הצימוד האלקטרוני השמעתי פה זמן ארוך את האמירה שגם אם הכלי הזה הוא בסופו של דבר לא יעיל במצב שיש לך 100,000 מבודדים, חייב להיות הכלי הזה בארסנל המתודות, ונכון שיהיו במחסני המשטרה מספר של אלפי צמידים למצבים מיוחדים.

גלעד קריב: וזה בדיוק המצב שאנחנו נמצאים בו.

גלעד קריב: בעניין הזה אני תומך בשימוש בהסכמון, כי ניתחנו פה בדיון - - -

יואב קיש: זה יותר טוב מכלום.

גלעד קריב: הוא קומה נוספת.

גלעד קריב: ברור שכאשר יש עשרות אלפי מבודדים, אז צריך את הכלי של ההסכמון.

גלעד קריב: אנחנו גם ניתחנו פה מספרית עם המשטרה בדיוק מה תוספת הכוח, מה מכפיל הכוח שההסכמון נותן.

גלעד קריב: אנחנו יודעים מה הוא יכול לעשות, אנחנו גם יודעים מה הוא לא יכול לעשות, גם מבחינה מספרית דרך אגב, לא רק מבחינת איכות הבדיקה.

גלעד קריב: ההסכמון בסופו של דבר עובד על 10% מאוכלוסיית המבודדים, כשמשקללים את זה עם כמות הפקחים והשוטרים שדופקים על הדלת, הוא מכפיל את מאמצי האכיפה, אבל אני שב ואומר, ואני חושב שבזה אתה ואני מסכימים, אני אמרתי את זה כל הזמן: אין סיבה לעצור את המשך ההתקשרות.

גלעד קריב: יש פה היבטים ביורוקרטיים.

גלעד קריב: הכלי הזה צריך להיות קומה שלישית אחרי ההסכמון.

יואב קיש: במספרים עכשיו זה מה שצריך במקום לשלוח לבתי מלון.

גלעד קריב: במספרים עכשיו בוודאי היה אפשר להשתמש בו בעבור רוב חבי המלונית.

גלעד קריב: אני מקבל את הצעתך.

גלעד קריב: אנחנו נדבר בנושא.

גלעד קריב: תודה, חבר הכנסת קיש.

גלעד קריב: אנחנו נעבור לתקנות עצמן.

גלעד קריב: הסיפור של ההכרזה בעיניי הוא יותר מורכב, וגם ההכרזה לא נכנסת לתוקף עד שאנחנו מקבלים את ההחלטה, ואנחנו חייבים לקיים דיון מספק כדי לקבל את ההחלטה, אם לא, אנחנו נדחה את הדיון למחר.

גלעד קריב: בואו נתחיל רגע עם ההחלטה.

גלעד קריב: את התקנות נשמע, אבל הן גם נכנסות לתוקפן אם אנחנו לא קוראים אותן בהמשך היום.

גלעד קריב: בואו ניגש רגע לסיפור ההכרזה וההסכמון.

גלעד קריב: תציגו את עניין ההכרזה.

יאיר מתוק: מדובר בתיקון להכרזה שלנו.

יאיר מתוק: יש את ההכרזה הכללית, כפי שכלל חברי הוועדה מכירים.

יאיר מתוק: מדובר בהכרזה שחלה על כלל חבי הבידוד, ואומרת שיש לחוב הבידוד את האפשרות להסכים לפיקוח טכנולוגי, כאשר הכלי הוא ההסכמון, ההסכמון המשודרג, שמתאים גם לאוכלוסייה הכללית וגם לאוכלוסייה שאין ברשותה מכשיר סלולרי חכם.

יאיר מתוק: לדעתי זו ההגדרה שהיושב-ראש גם ביקש להשתמש בה, ומי שמסרב לכך יבוצע עליו פיקוח מוגבר.

יאיר מתוק: המשטרה וגורמי האכיפה, יותר יבקרו אותו בביתו, שיחות הטלפון וכדומה.

יאיר מתוק: לאור המאורעות האחרונים, שמשרד הבריאות - - - הכריז כבר ביום שישי האחרון, ונידונה פה ביום ראשון, ראש הממשלה החליט להשתמש בכלים נוספים, בין היתר הכלים של השב"כ וכדומה, והכלי הרלוונטי לנו, לבט"פ, זה שימוש בהסכמון כחלופה למלונית, כאשר המסגרת היא שחוזרים מחו"ל, שמגיעים ממדינות אדומות – מדובר, אם אני זוכר נכון, ב-50 מדינות – הם מגיעים למלונית.

יאיר מתוק: כולם לדעתי חייבים במלונית לפרק זמן מסוים, עד לתוצאת בדיקה.

יאיר מתוק: מי שחיובי נשאר במלונית לצורך המשך קיום חובת הבידוד שלו, מי שנמצא שלילי, יש לו את האפשרות לבחור.

יאיר מתוק: הוא יכול להיות תחת פיקוח טכנולוגי, אבל אם אתה לא מסכים, אתה לא בפיקוח מוגבר, אלא אתה נשאר במלונית.

יאיר מתוק: ההיגיון פה, בהתאם לחוות הדעת הרפואית של משרד הבריאות, שמדובר בווריאנט יותר מסוכן, יש חשש משמעותי וכדומה.

יאיר מתוק: ולכן לא נוכל לאפשר לבן אדם לחזור לבצע את חובת הבידוד בביתו, כאשר יבוצע עליו פיקוח מוגבר, שהוא פחות אפקטיבי, אלא במקביל לפיקוח המוגבר, יבוצע גם פיקוח טכנולוגי.

יאיר מתוק: מדובר גם בהוראת שעה בשלב הזה.

גלעד קריב: כל תקנה היא מותקנת לפרק זמן מסוים.

יאיר מתוק: פה גם הגדרנו פרק זמן שיש את ההכרזה הכללית שחלה, ועשינו פרק זמן עד לתאריך מסוים.

יאיר מתוק: כלומר, ההכרזה שלנו חלה עד ה-22 בדצמבר, זו הכרזה שאישרנו לפני כשבוע, במקביל עשינו תיקון מסוים, בגלל שמדובר בחובת מלוניות, שיתחיל, בתקווה שהוועדה תאשר את זה, היום, למשך 21 יום.

יאיר מתוק: זה יוצא לדעתי עד ה-18 בדצמבר, או עד ה-20 בדצמבר.

אפרת חקאק: לא הבנתי.

אפרת חקאק: תוכל להגיד שוב?

יאיר מתוק: לאחר סעיף 1 ועד לתאריך מסוים, שזה ה-20 בדצמבר או ה-18 בדצמבר, יהיה כתוב סעיף 1(א), כאשר מדובר בחוזרים מחו"ל.

אפרת חקאק: עד ה-19 בדצמבר.

יאיר מתוק: עד ה-19, סליחה.

יאיר מתוק: אני מזכיר, ההכרזה הכללית שלנו חלה עד ה-22 בדצמבר.

יאיר מתוק: זאת ההכרזה שאישרתם.

יאיר מתוק: זאת הוראת שעה עד ה-19 בשלב הזה, בגלל שהכרזנו במקביל למשרד הבריאות על מלוניות.

יאיר מתוק: ביקשנו 21 יום.

גלעד קריב: אילנה, התייחסותך.

גלעד קריב: אני מייד רוצה לשאול כמה שאלות לגבי הנושא הזה של המלוניות.

אילנה גנס: קודם כול, בהתאם לחוות-דעת שהוצאנו, אנחנו מדברים פה על חשיבות יתרה על הקפדה על השלמת בידוד והתנאים הנדרשים, ולכן, בהתאם להחלטה, גם לגבי מלוניות, 24 שעות ראשונות כלל החוזרים ממדינות אדומות יחויבו בבידוד במלוניות, לאחר מכן המשך בידוד ביתי, שמותנה בתנאי בידוד נאותים בבית, כשאנחנו מבקשים מהבן אדם להצהיר שאכן הוא הולך להיות בבית בבידוד מלא, ללא אפשרות חשיפה של בני משפחה ואנשים נוספים, וזה גם יותנה בהסכמה שלו בשימוש באפליקציית ההסכמון, כדי שנוכל לפקח על זה שהוא משלים את כל ימי הבידוד שלו, כנדרש, בצורה נאותה.

זאב בנימין בגין: קשה, אילנה, להבין.

זאב בנימין בגין: חיוב בהסכמון?

אילנה גנס: נכון.

אילנה גנס: יש פה סתירה.

זאב בנימין בגין: את רוצה לקרוא לזה חיובון?

יאיר מתוק: הוא יכול להיות במלונית.

גלעד קריב: ברור.

גלעד קריב: כמה אנשים נמצאים כרגע במלוניות?

יאיר מתוק: - - - לדעתי יש נציגים של - - -

גלעד קריב: האם נמצאים איתנו נציגי פיקוד העורף?

גלעד קריב: לא.

גלעד קריב: מר בן אברהם, א', דבריך, ו-ב', אני אשמח לשמוע התייחסות מה קורה כרגע במלוניות.

עמוס בן אברהם: ממה שאני יודע, לא בצורה מאוד רשמית, אבל בשיחה שהייתה לי עם פיקוד העורף, בערך 150 או משהו כזה.

גלעד קריב: מי אחראי על הפעלת המלוניות?

עמוס בן אברהם: אני אדבר דבר דבור על אופניו ונבין הכול.

עמוס בן אברהם: לאור מה שתיארה אילנה, לאור מה שהוחלט על ידי הממשלה, להדק את האכיפה ואת ההרמטיות שלה, זאת אומרת, הנחה מובלעת שאסור לתת לאלה שחשודים בגלל שבאו ממדינות אדומות, להסתובב בצורה שאנחנו לא שולטים בה, מה שהוחלט זה לעשות את הדברים שתוארו כאן: הם יוסעו למלוניות, שזה "בידוד ראשון", נקרא לזה כך, לפני זה בשדה התעופה הם יעשו בדיקת PCR, ייסעו משם למלונית, במלונית יחכו 24 שעות, שבמהלכן צפויה קבלת התשובה.

עמוס בן אברהם: בוא נתחיל מאנשים שהם שליליים לנגיף, הם בשלב הזה יוכלו, על פי רצונם, לצאת לבידוד בבית, ואני לא חוזר על הדברים שנאמרו פה.

עמוס בן אברהם: כשהם נמצאים בבית, תהיה עליהם אכיפה טכנולוגית מספר פעמים במשך היום, לא החלטנו בדיוק כמה, אבל היא תבוא כנגד הסכמה שלהם לרעיון הזה שהם עוזבים את המלונית והולכים לבית, והתחייבות שלהם לציית לבקשה לשתף את מיקומם מתי שאנחנו נתקשר אליהם.

עמוס בן אברהם: זאת הסיטואציה.

גלעד קריב: זה ברור, מר בן אברהם.

גלעד קריב: אני רוצה להבין את פרטי הפרוצדורה.

גלעד קריב: מגיעים אנשים - - -

עמוס בן אברהם: אני אסביר עכשיו יותר לפרטים.

עמוס בן אברהם: זה היה רק ההסתכלות הכללית.

עמוס בן אברהם: כשהם מגיעים, מי שלוקח אותם זה באחריות פיקוד העורף.

עמוס בן אברהם: פיקוד העורף לוקח מהם נתונים לגבי הפרטים שלהם, לגבי הבידוד לא צריך לקחת נתונים בשלב הזה, ורושם את כל הפרטים שלהם, מעלה את הרישום הזה על מסמך, המסמך הזה יעבור בסופו של דבר, אם הם יצאו מהמלונית וילכו הביתה – הוא יעבור למשרד הבריאות, ומשם הוא יעבור למשטרה לנהל את האכיפה.

עמוס בן אברהם: איך זה יקרה?

עמוס בן אברהם: ברגע שבן אדם יחליט שהוא רוצה לצאת לביתו, יוודאו איתו מה מקום הבידוד שלו, ירשמו את מקום הבידוד, ויסבירו לו איך הוא צריך להתנהג עם הטלפונים שמגיעים אליו, שזה אומר: אתה נמצא לבד בביתך, כמה פעמים ביום יתקשרו אליך, שתף את מיקומך.

גלעד קריב: מר בן אברהם, בדברים האלה כבר דשנו כמובן בכל הדיונים שעסקנו בהם.

עמוס בן אברהם: איזה עוד פרט אתה רוצה לדעת?

גלעד קריב: האדם נמצא כרגע במלונית, הוא כרגע פוגש בעיקר בנציגי פיקוד העורף.

גלעד קריב: האם אתם מתכוונים להחתים אותו על הסכמה בהסכמון?

גלעד קריב: הרי כרגע ההסכמון לא בנוי על איזה פרוצדורה של הסכמה מראש.

גלעד קריב: אדם נשלח לבידוד, הוא מקבל את הודעת ההסכמה בטלפון הנייד שלו.

גלעד קריב: אין פה עוד שלב.

גלעד קריב: עכשיו אדם נמצא במלונית, אתם תדאגו - - -

עמוס בן אברהם: אני אסביר.

עמוס בן אברהם: קודם כול, בשלב הזה הוא נפגש עם נציג מוסמך, שהוא זה - - -

גלעד קריב: מי הנציג המוסמך?

עמוס בן אברהם: שיש לו את הכישורים.

עמוס בן אברהם: זה נציג מוסמך שצריך לעמוד במספר תנאים.

עמוס בן אברהם: היועץ המשפטי יכול להסביר את התנאים שהוא צריך לעמוד בהם, זה לא כל אחד.

עמוס בן אברהם: הוא מציג לו את התנאים ובסופו של דבר הוא גם מחתים אותו.

עמוס בן אברהם: ובחתימה הזאת רואים שני דברים: מי ששוחח איתו וקיבל ממנו את ההתחייבות הזאת, מוסמך לקבל את ההתחייבות הזאת, וגם שהוא מתחייב בזאת לפעול לפי הכללים האלה.

גלעד קריב: אדוני, אני מכיר את הוראות החוק.

גלעד קריב: אני שואל, מה קורה כרגע בשתי המלוניות?

גלעד קריב: מר בן אברהם, אתם מבקשים שאנחנו כרגע נאשר הכרזה, ההכרזה הזאת משנה לאלתר את המצב המשפטי.

גלעד קריב: אני לא צריך את עקרונות ההפעלה, אני רוצה להבין מה יקרה בדן פנורמה תל אביב ודן פנורמה ירושלים שעה אחרי שנאשר את ההכרזה.

גלעד קריב: מי נמצא שם?

גלעד קריב: האם נציג המשטרה הוא הנציג המוסמך?

גלעד קריב: האם אתם הולכים לשים שם בן אדם 24 שעות?

גלעד קריב: האם משרד הבריאות הולך לשים שם בן אדם 24 שעות?

גלעד קריב: מי נמצא שם?

עמוס בן אברהם: נמצא שם בן אדם מוסמך, זה מישהו שמשרד הבריאות אישר או שאישרה אותו רשות ההגירה.

זאב בנימין בגין: איפה הוא עובד? מיהו?

גלעד קריב: איזה רשות ההגירה?

זאב בנימין בגין: איפה עובד איש כזה?

זאב בנימין בגין: באיזה משרד?

גלעד קריב: האם יש את האנשים האלה?

עמוס בן אברהם: יש את האנשים האלה.

עמוס בן אברהם: עד עכשיו זה היו אנשים ממשרד הבריאות, וכרגע הם יהיו אנשים מפיקוד העורף.

עמוס בן אברהם: אולי יאיר יכול להקריא את התנאים שבהם האנשים האלה כדי להיות מוסמכים צריכים להיות.

יאיר מתוק: היושב-ראש, להבנתי משיחה לפני כשעה וחצי ששוחחתי עם עוזרת המנכ"ל, במלוניות – כמובן פיקוד העורף הוא זה שמנהל אותן, אבל יש שם נציג מוסמך שהוא להבנתי משיח בין המנכ"לים, בין מנכ"ל הבט"פ למנכ"ל משרד הבריאות, יש שם נציגים של משרד הבריאות, שהם עומדים בתנאי החוק.

גלעד קריב: חברים, יש פה אי-הבנה של מהות הדיון.

גלעד קריב: אולי משרד הבריאות יכול לעזור.

גלעד קריב: אנחנו אתמול קיבלנו מהממשלה עמדה שלפיה אדם נמצא במלונית כי הוא חזר ממדינה אדומה, הוא מקבל תשובה שלילית לבדיקת ה-PCR, הוא יוצא לבידוד ביתי.

גלעד קריב: שאלנו אתכם מי מארגן את ההסעה, איך דואגים שהבן אדם הזה לא נוסע בתחבורה ציבורית, אמרתם לנו: הוא לא נוסע בתחבורה ציבורית, זה באחריות פיקוד העורף.

גלעד קריב: אתם עכשיו מבקשים להחמיר טיפה את התנאים, כי אתם אומרים שהאדם, כדי שהוא יצא לביתו, צריך לעבור איזה פרוצדורה שקשורה בהסכמון.

גלעד קריב: אני מבקש לשמוע פרטים איך נערכתם בצורה הכי קונקרטית.

גלעד קריב: אני מבקש לשמוע, האם יש עמדה בכל מלונית של ההסכמון?

גלעד קריב: האם האדם מקבל מידע?

גלעד קריב: זאת השאלה.

גלעד קריב: אנחנו לא מוכנים להכניס את ההכרזה, ואז לגלות שאנשים התעכבו עוד 24 שעות במלונית, מה שלא עוזר למצב האפידמיולוגי במלונית.

גלעד קריב: מה ההיערכות דה-פקטו?

גלעד קריב: יש כולה שתי מלוניות.

גלעד קריב: למשל יש כרגע נציגים, יש דוכן, הם שם 24/7, ברגע שמקבלים את תשובת ה-PCR שולחים אותו לדוכן אחר ואומרים לו: זה האדם שיסביר לך על ההסכמון.

גלעד קריב: מה הוא עושה?

גלעד קריב: הוא חותם על מסמך?

גלעד קריב: בהסכמון אין חתימה.

גלעד קריב: תסבירו.

זאב בנימין בגין: האם יש לכם אומדן בכמה אנשים מדובר בשבועיים-שלושה הקרובים או באיזה קצב הם יגיעו למלונית?

עמוס בן אברהם: האומדן הוא בגבולות ה-200.

גלעד קריב: עו"ד אסתי ורהפטיג מבקשת להתייחס לשאלות האלה, ואחרי זה יעל אבידן מלשכת שר הבט"פ.

גלעד קריב: ראשית, עו"ד ורהפטיג, בבקשה.

אסתי ורהפטיג: בהמשך לשאלות, מה שאני יודעת להגיד שאנחנו בשיח יחד עם המשרד לביטחון פנים, ביחד עם פיקוד העורף, כדי להבין איך נעשה התפעול הטכני של הדבר הזה, כשאנחנו כבר הכנו יחד עם הבט"פ – משרד הבט"פ הכין ואנחנו הוספנו על זה מסמך שעליו אותם אנשים שיוצאים מהבידוד במלונית לבידוד ביתי יחתמו, והוא צריך לכלול שני דברים: דבר ראשון, אותו יידוע והסכמה על התנאים של ההסכמון, וגם את ההצהרה על זה שיש לו מקום בידוד לפי התנאים שבהכרזה, מקום בידוד הולם, שאין בו עוד אנשים מלבדו.

אסתי ורהפטיג: הוא כן יחתום על טופס, בשונה ממה שהיה עד עכשיו.

אסתי ורהפטיג: היושב-ראש צודק שעד עכשיו זה היה בהודעה, ועכשיו יהיה פורמט שלם בגלל הנסיבות המשתנות והאופי הזה של ההכרזה.

אסתי ורהפטיג: מי בדיוק יפנה אותו לחתום ויגיד לו שאם הוא לא חותם, לא נוכל לשחרר אותו, האינטואיציה שלנו שזה פיקוד העורף כרגע, בגלל שהם אלה שמתפעלים את המלוניות והם נמצאים שם כל הזמן, אבל בוודאי שאם יהיה צורך יש גם נציגי משרד הבריאות בחלק מהמלוניות.

אסתי ורהפטיג: אנחנו מסדרים ומיישרים את כל הפרטים האלה עכשיו.

אסתי ורהפטיג: הטופס זה משהו שכבר הכנו, והוא מוכן לשימוש.

זאב בנימין בגין: שאלתי את היועצת המשפטית אם היא קיבלה עותק של טופס.

גלעד קריב: בוודאי לא.

זאב בנימין בגין: אני מבקש כדי שנדון באופן אינטליגנטי בעניין, שנדע על מה מדובר.

גלעד קריב: הציגו לנו פה - - -

זאב בנימין בגין: מדובר על מסמך משפטי לגבי אזרח ישראלי.

אפרת חקאק: יותר חשוב שיהיה שם מישהו 24 שעות.

גלעד קריב: קודם כול, חשוב לי לומר שאני יודע שאתם ממש בעבודה מסביב לשעון.

גלעד קריב: לא קל להיות בפוזיציה שלנו, אבל יותר קל להיות בפוזיציה שלנו מאשר מה שעובר עליכם ב-96 השעות האחרונות, שלא תרגישו שהדברים נאמרים מתוך חוסר כבוד להשקעה המאוד גדולה מסביב לשעון של כל הגורמים המעורבים.

גלעד קריב: חשוב לי כן לומר, עו"ד ורהפטיג וגם ליעל, שהיא מלשכת השר – תיכף נשמע אותן – לפני שאנחנו מכריזים הכרזה, שהמשמעות שלה – צריך להבין, זה אומנם 150 אנשים היום במלוניות, ואני מניח שאנשים מן היישוב יסכימו להסכמון – שזה משהו יחסית קל, אבל בכל זאת, אסור להקל ראש בנושא המלוניות.

גלעד קריב: זה ממש מעין תחליף מאסר.

גלעד קריב: אדם חוזר מחו"ל, חלק מהאנשים שנמצאים עכשיו במלוניות אפילו לא ידעו שכשהם נוחתים הם הולכים למלוניות, אז אני לא רוצה להקל ראש בעניין הזה - - -

אורי מקלב: מבחינה מסוימת יש תנאים יותר קשים ממעצר.

גלעד קריב: אני חושב שהמצב כרגע בשתי המלוניות שקיימות, אני מקווה שהוא מניח את הדעת.

גלעד קריב: אלה שני מלונות.

אורי מקלב: הם לא יכולים לצאת מהחדר.

גלעד קריב: אתה צודק, זה בהחלט קשה, לכן אני לא מוכן להקל ראש בהכרזה הזאת.

גלעד קריב: ההכרזה הזאת באה ואומרת שאדם יצטרך להיות במלונית עד שהוא מסכים.

גלעד קריב: אם אנחנו לא יודעים שכרגע אתם ערוכים להפעיל את המנגנון הזה, והאדם בדן פנורמה תל אביב יאמר: אני רוצה את ההסכמון – יפה שהסכמתם על הנוסח של הטופס – אבל הטופס עוד לא זמין במלונית, ולא ברור שעומד שם בן אדם, אז למה אתם מבקשים מאיתנו לאשר את ההכרזה כרגע?

גלעד קריב: ברגע שאנחנו מאשרים את ההכרזה, האדם לא יכול לצאת אם הוא לא הסכים להסכמון.

גלעד קריב: אולי אתם לא ערוכים להציע לו את ההסכמון?

גלעד קריב: לא היה נכון להחליט שזה נכנס לתוקף מחר בחצות, שתבואו אלינו מחר אחרי שאמרתם: הינה, הכול סגור, נוהל העבודה, הטופס מוסכם, 24/7 ישב שם בן אדם שיודע מה הוא צריך לעשות?

גלעד קריב: אתם מוכנים להפעיל או לא?

גלעד קריב: זאת השאלה.

גלעד קריב: אם לא, תאמרו לנו מתי תהיו מוכנים, תאמרו לנו: זה ייקח לנו עוד יממה, מחר בבוקר ב-09:00 נתכנס, נכניס את ההכרזה, תאמרו לנו: הלילה נאשר אותה, אבל תאמרו מתי תהיו מוכנים, אתם כרגע לא מוכנים.

אילנה גנס: חסר בדיון נציג של פיקוד העורף שיסביר איך זה עובד.

אסתי ורהפטיג: אני רוצה להתייחס למלוניות.

אסתי ורהפטיג: מבחינת המלוניות לפחות, ודאי שאנחנו לא מקילים ראש.

אסתי ורהפטיג: אני אתן למשרד לביטחון פנים להשלים על המוכנות להכרזה שלה

אסתי ורהפטיג: בנתי זה כן מוכן, והטופס הוא כבר - - -, כמו שאמרתי הוא מוכן, כבר עבדנו עליו, ואתמול כשדיברנו על ההכרזה, והתנאי לשחרור זה שאתה מצהיר על זה שיש לך מקום בידוד הולם, ההנחיה גם שלנו לגורמים שמפעילים את המלוניות הייתה, שכל עוד אין טופס כזה שבן אדם יכול להצהיר, אז גם לקבל הצהרה בעל פה.

אסתי ורהפטיג: כלומר, אנחנו בוודאי לא מקילים ראש שהתנאים המהותיים צריכים להתקיים.

אסתי ורהפטיג: אם בן אדם מצהיר, וצריך לתת לו את האפשרות להצהיר, אז הוא יוצא הביתה, אין פה שאלה.

זאב בנימין בגין: מה זה הצהרה בעל פה?

גלעד קריב: אין לזה נפקות.

גלעד קריב: חברים, אי-אפשר לעשות הצהרה בעל פה.

זאב בנימין בגין: למי הוא אומר?

זאב בנימין בגין: מה הוא אומר?

אסתי ורהפטיג: אנחנו מכינים הצהרה בכתב.

אסתי ורהפטיג: אני אומרת שאם יש עיכוב בהצהרה בכתב, אז לא בגלל זה בן אדם יישאר.

אסתי ורהפטיג: זה מה שאמרתי.

אסתי ורהפטיג: בוודאי שההצהרה צריכה להיות בכתב, וכך אנחנו עובדים על זה.

אסתי ורהפטיג: אם יש עיכוב מצדנו, ואנחנו לא מכינים הצהרה כזאת, אז בן אדם לא אמור להישאר במלונית בגלל דבר כזה.

גלעד קריב: אני מבקש לשמוע את הגב' יעל אבידן מלשכת שר הבט"פ.

גלעד קריב: אני רוצה להציע שנעשה מחשבה האם לא נכון לקחת כמה שעות, לבדוק את ההתארגנות שלכם ולראות, או שאנחנו מאשרים את זה מחר בבוקר, או שאנחנו מאשרים את זה ללילה, ואתם לוקחים פה התחייבות עד הלילה להפעיל שם את המערכות האלה.

גלעד קריב: כן, גברתי.

יעל אבידן: אני אתייחס רגע לשלוש שאלות.

יעל אבידן: האחת, מי מכין את הטופס שמסכים לו חב הבידוד.

יעל אבידן: כרגע הלשכה המשפטית עובדת על הטופס הזה, והיא תביא לאישור כל הגורמים הרלוונטיים לגבי נוסח הטופס שיחתום עליו חב הבידוד - - -

גלעד קריב: יעל - - -

יעל אבידן: המשימה המשפטית טרם הושלמה.

יעל אבידן: כרגע זה הידוק של הנושאים, וזה גם יבוא לוועדה, שיראו את הטופס, שיכירו גם אותו.

יעל אבידן: לגבי השאלה מי מחתים את הטופס שדובר עליו, מי המוסמך לכך, כרגע לפי מה שאני מכירה, אותם נציגים זה נציג ביקורת גבולות, עובד רשות האוכלוסין וההגירה או עובד משרד ממשלתי.

יעל אבידן: זאת אומרת, נציג של משרד הבריאות יוכל להחתים על הטופס.

יעל אבידן: כיום יש שתי מלוניות, האחת בירושלים, האחת בתל אביב.

יעל אבידן: בירושלים יש נציגים של משרד הבריאות, בתל אביב צריך תגבור של נציגי משרד הבריאות - -

גלעד קריב: אז כרגע אין.

יעל אבידן: - - או נציג פקע"ר, שגם הוא עובד של משרד הבריאות, שיוכל בפועל - - -

גלעד קריב: איך נציג פקע"ר הוא עובד של משרד הבריאות?

יעל אבידן: נציג פקע"ר שיש לו טייטל נוסף של עובד משרד ממשלתי.

יעל אבידן: לגבי הנציגים במלונית בתל אביב זה נסגר בזמן הזה, וכן יש התחייבות שיהיה גורם מוסמך לכך, שיוכל לחתום לחבי הבידוד - - -

גלעד קריב: מה זה "נסגר"?

גלעד קריב: מאיזה שעה יהיה נציג בתל אביב?

יעל אבידן: את זה אני לא יכולה להגיד.

גלעד קריב: מה המשימה השלישית?

יעל אבידן: הדבר השלישי זה נושא של העברת הנתונים, שהמשטרה בסוף צריכה לקבל את הנתונים לגבי חב הבידוד, שעובר מהמלונית לבידוד בביתו, ואת המידע הזה אנחנו צריכים לקבל מפקע"ר, ישירות מהם או באמצעות משרד הבריאות.

יעל אבידן: מבחינתנו הנושאים האלה צריכים להסתיים בשעות הקרובות.

זאב בנימין בגין: למה?

זאב בנימין בגין: לא הבנתי את הסבב.

זאב בנימין בגין: נניח שיש שם גם שוטר או נציג - - -

גלעד קריב: אבל אין שוטר.

יעל אבידן: אין שוטר.

זאב בנימין בגין: למה צריך להעביר דרך משרד הבריאות, גם הם עמוסים, שיודיעו לביטחון פנים.

גלעד קריב: חבריי, אני לא רוצה ללכת סחור-סחור, אני חושב שבסופו של דבר זה לא תפקידה של הוועדה לגרום לתיאום בין המשרדים.

גלעד קריב: אנחנו במשטר קצת שונה ממשטר התקנות, תתקן אותי היועצת המשפטית אם אני טועה.

גלעד קריב: ברגע שאנחנו מצביעים כאן על ההכרזה, ההכרזה הזאת נכנסת לתוקף, דהיינו, אדם נמצא במלונית בתל אביב, נכון לשעה 12:28 אין שם בן אדם שיכול להחתים אותו על טופס, כי גם אין טופס, הוא בדיונים, אז אנחנו לא יכולים אחרי שאתמול המשטרה אמרה שמי שמקבל בדיקת PCR שלילית יכול לצאת, ועכשיו הממשלה אומרת: נסוגים רגע לאחור, יש תנאי, תסכים להסכמון, אבל אי-אפשר להסכים כרגע להסכמון.

גלעד קריב: בעוד כמה שעות תצליחו.

גלעד קריב: אנחנו לא בשלים להצביע על ההכרזה, אני מצטער.

גלעד קריב: אני לא אומר את זה בביקורת, אני יודע שאתם עמוסים, יש פשוט עניינים של לוחות-זמנים.

גלעד קריב: הצעתי היא אחת, ניקח את היממה הזאת, אני מוכן מחר בשעה 09:00 בבוקר.

גלעד קריב: מכיוון שאני לא חושב שיש לנו מחלוקת דרמטית על הצורך ועל ההיגיון בסיפור הזה, תעשו את עבודת המטה, תראו שיש טופס, תאמרו שיש נציגים, לא משנה לי מי זה, ידוע מי מחתים את הבן אדם, אחרי זה תדאגו שהנתונים יעברו.

יאיר מתוק: אפשר הפסקה של כמה דקות כדי לעשות שיחה - - -

גלעד קריב: השיחה הזאת לא תעזור, מכיוון שאני רוצה לומר לך: אני לא אצביע פה על הכרזה - - -

יאיר מתוק: יכול שהדברים, חלקם כבר נחלטו.

יאיר מתוק: להבנתי זה בשלבים מתקדמים.

גלעד קריב: אני לא אצביע דקה לפני שאני אבין - - -

יאיר מתוק: ברור לי, היושב-ראש, פשוט אני חושב שיכול להיות שברמה של השעה הקרובה הדברים כבר ייחלטו.

יאיר מתוק: אני אסביר גם למה יש לזה חשיבות - - -

גלעד קריב: אני יודע למה יש לזה חשיבות.

יאיר מתוק: המשמעות היא כרגע שכל מי שמגיע ממדינה אדומה, הוא משוחרר לביתו בלי - - -

גלעד קריב: אם הוא יצא מ-PCR שלילי ויש לו חובת בידוד.

גלעד קריב: שלחו אליו ביממה הקרובה ניידות, לעשרה האנשים שיצאו לביתם.

גלעד קריב: מה אפשר לעשות?

גלעד קריב: אז מה אתה רוצה, שנשאיר את האזרחים במלוניות - -

יאיר מתוק: חלילה.

גלעד קריב: - - מכוח שאני אכניס הכרזה לתוקף, כשאתם מעידים על זה שלא סגרתם את הצעדים?

יאיר מתוק: בגלל זה אני מבקש הפוגה קצרה לנסות להבין.

גלעד קריב: בשעה 13:00 יש מליאה.

גלעד קריב: אני אעבור בינתיים לתו הירוק.

אורי מקלב: למי שאין טלפון חכם ולא טלפון טיפש?

גלעד קריב: עוד סוגיה, האם הקמתם ועדת חריגים לצורך העניין הזה?

גלעד קריב: למי שאין טלפון חכם, יש לו מערכת הסכמון בלי טלפון חכם, אבל הוא צריך להציג מקום בידוד עם קו טלפון ביתי.

אורי מקלב: אם גם את זה אין לו?

אורי מקלב: בדברי ההסבר הם כותבים שיש פתרון של פיקוח מוגבר.

גלעד קריב: יש בן אדם שאין לו פתרון, הוא אדם חרדי, יש לו מכשיר לא חכם.

יאיר מתוק: נאמר בדברי ההסבר, שאדם שלא שהוא לא מסכים, אלא אין לו את האפשרות להסכים, הוא לא יישאר במלונית בגלל הסיבה הזאת בלבד, אלא תחול עליו ההכרזה הכללית - - -

גלעד קריב: של הפיקוח המוגבר.

גלעד קריב: אתה מבין מה זה אומר?

גלעד קריב: זה אומר שהנציג שאתם צריכים להסמיך בשתי המלוניות, ואני מניח שבין החוזרים יש לא מעט אנשים של ציבור חרדי - - -

אורי מקלב: כרגע מדינות אדומות עדיין לא, אבל - - -

גלעד קריב: מדרום אפריקה אני מניח שיש.

אורי מקלב: היו אנשים שחזרו עכשיו, זה בגלל שהם - - -

גלעד קריב: אני מניח שיש שם גם אנשים עם טלפונים חכמים - - -

אורי מקלב: - - -

גלעד קריב: באו לנחם את משפחת קיי.

גלעד קריב: צריך לוודא שנציגים שלכם בירושלים ובתל אביב מבינים את ההסדר הזה, ואיך מעבירים את - - - של הפיקוח המוגבר.

גלעד קריב: חבר'ה, נראה שמשהו פה לא תפור.

גלעד קריב: אני מציע, עו"ד מתוק, תצא אתה, תבדקו את העניין.

גלעד קריב: תחושתי היא שזה לא עניין של עשר דקות.

גלעד קריב: אתם עוד לא סגורים ברמת הלשכות המשפטיות.

גלעד קריב: הנוסח עוד לא מאושר על ידי הגורמים המוסמכים.

יאיר מתוק: להבנתי הוא בשלבים סופיים, זה מה שלי נאמר.

יאיר מתוק: שוב, אדוני היושב-ראש, אני לא רוצה להגיד סתם משהו.

גלעד קריב: אז תצא, תעשה את הבדיקה ותחזור.

גלעד קריב: חבר הכנסת בגין, רצית להתייחס?

זאב בנימין בגין: שמענו מנציג פיקוד העורף שיהיו אנשים שם במלוניות, המוסמכים לכך.

זאב בנימין בגין: לא הבנתי איזה סוג של הסמכה, על מה מדובר.

זאב בנימין בגין: עלו כאן שאלות אחדות, אני מניח שלשבים, לחוזרים, לאנשים במלוניות יהיו עוד שאלות.

זאב בנימין בגין: תהליך ההסכמה לדידי במצב המיוחד הזה איננו עניין פורמלי – האם אתה עובד כבר עשר שנים בשירות המדינה ועברת שני קורסים – צריך לרכז את השאלות שחושבים שיישאלו, שכבר נשאלו, כדי שלא ירימו טלפונים לאנשים שלא יודעים מי הם, כדי לקבל תשובות.

זאב בנימין בגין: אני חושב שבשעות הקרובות צריך לארגן את דף המסרים הזה ואת דף התשובות, ל-15-10 השאלות הצפויות, ואנשים שם במתח, רוצים לצאת, הם לא בדיוק יודעים, חלקם אולי כועסים.

זאב בנימין בגין: כל זה צריך להיות לפנינו, כשמדברים על הסמכה של נציגים.

זאב בנימין בגין: על מה מדובר?

זאב בנימין בגין: על שלושה נציגים, כל אחד במשמרת, כלומר שישה כאלה?

זאב בנימין בגין: לדעתי זה יקל מאוד על החוזרים.

גלעד קריב: להערכתי לא נספיק לעשות את זה לפני המליאה.

גלעד קריב: אז חברים, מחר בבוקר.

גלעד קריב: בינתיים שהמשטרה תעשה פיקוח מוגבר על אותם משתחררים.

גלעד קריב: אותם משתחררים, דרך אגב, אפשר בכל מקרה להסביר להם ולשלוח.

זאב בנימין בגין: לטובתנו הם לא רבים.

גלעד קריב: כרגע מסתמן שנקבל את זה מחר בבוקר.

גלעד קריב: ההכרזה פשוט לא מוכנה.

זאב בנימין בגין: אפשר לקבל רשות מהיושב-ראש אי שם בשעה 15:00-14:00 להתכנס לכמה דקות.

אסף פרידמן: המליאה מאוד קצרה.

אסף פרידמן: יש אי-אמון, דין רציפות שלנו ואז חוק הקורונה.

אסף פרידמן: המליאה מאוד קצרה היום.

גלעד קריב: תיכף נבדוק את העניין.

גלעד קריב: נעבור לעניין התו הירוק.

גלעד קריב: השאלה הראשונה, מדוע היה צורך לבטל את ההוראות שנוגעות לתיירות?

נרמין ברהום: בהמשך לביטול כל מתווה הכניסה של תיירים לישראל חשבנו שנכון יותר למחוק את כל ההוראות שמתייחסות למתווה הזה, כדי ליצור ודאות ושהתקנות ישקפו את המצב הקיים, שזה לא ייצור בלבול.

נרמין ברהום: ככל שזה יחזור, כמובן אפשר לתקן ולהחזיר מחדש.

נרמין ברהום: השיקול היה ליצור יותר ודאות ולמחוק את כל ההוראות שמתייחסות למתווה כניסה כזה.

גלעד קריב: שמענו מכם התייחסות ללוחות-זמנים, אנחנו נמצאים בראשית חודש דצמבר, יש הרבה מאוד קבוצות שתכננו להגיע לישראל בסוף דצמבר, בינואר, תיירים, עונת החופשות.

גלעד קריב: המשמעות היא ששבוע מהיום משנים את ההנחיות של הכניסה לישראל, מתגלה שהנגיף לא גורם לתחלואה קשה, לא עוקף את החיסונים, אז צריך לתקן את תקנות התו הירוק מחדש, כדי לאפשר את המתווה.

גלעד קריב: מה ההיגיון?

גלעד קריב: לא היה יותר הגיוני להשאיר את ההוראות האלה?

גלעד קריב: תמיד אפשר לתקן תקנות, אבל למה המאמץ הנוסף עכשיו?

גלעד קריב: מה הקשר?

גלעד קריב: יש כללים של תו ירוק, הם כוללים התייחסות לתיירים.

גלעד קריב: החלטתם שלא נכנסים תיירים, אז לא נכנסים תיירים.

גלעד קריב: אם מחר תחליטו שמחר כן נכנסים תיירים?

גלעד קריב: אילנה, מה הצפי שלכם מבחינת הבנת תמונת המצב.

אילנה גנס: אנחנו מעריכים שזה ייקח לפחות שבועיים-שלושה, שזה פרק זמן מינימלי ביותר, עד שנבין את המשמעויות של הנגיף.

גלעד קריב: אנחנו לא נאפשר עיכוב בעניין הזה מבחינה ביורוקרטית.

גלעד קריב: אם יבואו ויאמרו שהמצב חוזר לקדמותו, מתווה התיירות צריך לחזור.

גלעד קריב: לא נקבל את המשך הפגיעה המתמשכת בענף הזה.

גלעד קריב: מה עוד יש לנו בתקנות האלה?

נרמין ברהום: בנוסף לביטול מתווה התיירות, יש לנו צמצום מגבלת ההתקהלות מ-100 אנשים במבנה ל-50, וזה גם מוטל על אירועי תרבות במבנה, ששם הכניסה היא ללא תו ירוק, עד 50, וגם בתפילה במבנה ניתן להיכנס 50 איש ללא תו ירוק.

זאב בנימין בגין: מה היסוד לשינוי?

נרמין ברהום: החשש האפידמיולוגי.

אילנה גנס: כשאתה מדבר על חלל סגור שאנחנו לא דורשים בו תו ירוק, אז מצמצמים התקהלות.

זאב בנימין בגין: אני מבין, אבל מבחינת הערכת המצב, אנחנו יודעים היום על שמונה, או אתמול ידענו על שמונה-עשרה.

זאב בנימין בגין: האם אתם חוששים מכך שיש פה כמה אלפים או רבבות שנדבקו בזן או במוטציה המיוחדת הזאת ואנחנו לא יודעים עליהם?

אילנה גנס: קודם כול, כן.

אילנה גנס: בהחלט יש חשש.

אילנה גנס: בדיוק עכשיו אנחנו נמצאים בתהליך של ניסיון להפנות את כל האנשים שחזרו מחו"ל בעשרת הימים האחרונים, גם ממדינות אדומות וגם מיעדים נוספים, כן לבצע בדיקה נוספת, למרות שכמובן אין חובה, כחלק מתהליך של סריקה לאחור, לראות אם פספסנו אנשים, בעיקר כאלה שחזרו מחו"ל ממדינות בסיכון מרבי, אבל גם ממדינות אחרות, כי אנחנו כבר רואים דיווחים בודדים ממדינות אירופה רבות על ריצופים חיוביים לווריאנט הזה, ולכן אנחנו עוד לא יודעים להגיד בוודאות עד כמה הדבר הזה מפושט וגם עד כמה הוא מקושר אך ורק לחוזרי חו"ל.

אילנה גנס: נכון לאתמול בערב היו לנו כבר 16 חשודים, שניים מתוכם כבר מאומתים ודאיים ועוד 14 חשודים.

אילנה גנס: לא כולם מקושרים לחזרה מחו"ל, וחלקם ילדים, שזה משהו שתואם לדיווחים שקיבלנו גם מדרום אפריקה, על נוכחות יתרה של הווריאנט הזה בקבוצה של ילדים.

אילנה גנס: לכן מבחינתנו מקום שהוא מקום סגור, שלא מופעל בתנאי תו ירוק, בשלב הזה נכון לצמצם התקהלות.

גלעד קריב: אני מציע שנקרא את העניין הזה ונצביע עליו.

אפרת חקאק: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מקום ציבורי או עסקי והוראות נוספות) (תיקון מס' 12), התשפ"ב–2021 אנחנו מבטלים את כל מה שעשינו.

אפרת חקאק: תיקון תקנה 1(א) זה צמצום התפוסה המותרת במבנה.

אפרת חקאק: יש הוראת מעבר שאומרת שאם נכנסה קבוצת תיירים – אגב, יש קבוצת תיירים שנכנסה?

נרמין ברהום: גברתי, יש קבוצת תיירים שנכנסה אתמול.

אפרת חקאק: כקבוצה לפי החוק הזה?

נרמין ברהום: כקבוצה לפי המתווה הזה נכנסה קבוצת תיירים ביום שבת, אם אני לא טועה.

נרמין ברהום: נציגות התיירות נמצאות - - -

גלעד קריב: - - -

אפרת חקאק: קבוצת תיירים לפי התקנות האלה – מה שהוראת המעבר אומרת שהנוסח של התקנות, כנוסחן לפני התיקון, עדיין חלות על אותה קבוצה.

גלעד קריב: מי בעד?

גלעד קריב: אושרו.

גלעד קריב: התקנות מאושרות פה אחד.

גלעד קריב: אנחנו כרגע נועלים את הישיבה.

גלעד קריב: אנחנו נקבל עדכון מהמשרדים ונראה לקבל ההכרזה.

גלעד קריב: תודה לכולם.

גלעד קריב: חג שמח.